CELEX: 62018TN0571
Language: el
Date: 2018-09-25 00:00:00
Title: Υπόθεση T-571/18: Προσφυγή της 25ης Σεπτεμβρίου 2018 — YR κατά Επιτροπής

12.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 408/60
            
         
      Προσφυγή της 25ης Σεπτεμβρίου 2018 — YR κατά Επιτροπής
      (Υπόθεση T-571/18)
      (2018/C 408/78)
      Γλώσσα διαδικασίας: η γαλλική
      
         Διάδικοι
      
      
         Προσφεύγων: YR (εκπρόσωπος: N. de Montigny, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Ο προσφεύγων ζητεί από το Γενικό Δικαστήριο:
      
                  —
               
               
                  να κρίνει και να αποφασίσει ότι ακυρώνεται η ατομική απόφαση περί μη χορήγησης της επιστροφής των σχολικών εξόδων που αφορούν το παιδί του από το σχολικό έτος 2017/2018, της οποίας το αντικείμενο εξετάστηκε στις 13 Νοεμβρίου 2017 και η οποία ελήφθη για πρώτη φορά μέσω του εκκαθαριστικού σημειώματος αποδοχών του για τον Δεκέμβριο του 2017·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγοι ακύρωσης και κύρια επιχειρήματα
      
      Προς στήριξη της προσφυγής του, ο προσφεύγων προβάλλει τέσσερις λόγους ακύρωσης.
      
                  —
               
               
                  Με τον πρώτο λόγο προβάλλεται παράβαση του άρθρου 3, παράγραφος 1, του παραρτήματος VII του Κανονισμού Υπηρεσιακής Καταστάσεως των υπαλλήλων της Ευρωπαϊκής Ένωσης και των γενικών εκτελεστικών διατάξεων για την επιστροφή των ιατρικών εξόδων, στο μέτρο κατά το οποίο η καθής, με τη διαφορετική ερμηνεία στην οποία προέβη, έθιξε αποκτηθέντα δικαιώματα και εύλογες προσδοκίες και παραβίασε τις αρχές της ασφάλειας δικαίου και της χρηστής διοίκησης.
               
            
                  —
               
               
                  Με τον δεύτερο λόγο προβάλλεται προσβολή των δικαιωμάτων του παιδιού, του δικαιώματος στην οικογενειακή ζωή και του δικαιώματος στην εκπαίδευση.
               
            
                  —
               
               
                  Με τον τρίτο λόγο προβάλλεται παραβίαση των αρχών της ίσης μεταχείρισης και της απαγόρευσης των διακρίσεων.
               
            
                  —
               
               
                  Με τον τέταρτο λόγο προβάλλεται ότι η προσβαλλόμενη απόφαση ενέχει έλλειψη αποτελεσματικής στάθμισης των συμφερόντων του προσφεύγοντος και παραβίαση της αρχής της αναλογικότητας.